„Magyar mise”

Tolcsvay Laci megírta a „Magyar mise” című művét, amire a Muzsikás

együttest hívta el, mint „agrár szektort”. Nagy kórus énekelt,

két dobszerkó, operaénekesek, szólógitár, ritmusgitár, basszus gitár,

szintetizátor, zongora. Ehhez a hangzáshoz csatlakozott a hegedű,

kontra, bőgő, ütőgardon, buzuki, hosszúnyakú tambura és egyebek.

Nagyon szép műsor volt, LP-lemezen is kiadták.

Az egyik turnéra aztán nem tudott jönni a Muzsikás, valahová

elutaztak, így minket kértek fel, hogy helyettesítsük őket.

Azért nem olyan könnyű egy-egy együttes specialitását lekoppintani,

és ilyen volt Éri Péter – mi Pityunak hívjuk – buzuki- és tambura

játéka. A hangolás is más volt, ráadásul Pityu „Rollingos” érzésvilága

olyan dallamokat szült, amit kemény volt megtanulni.

Elérkezett a nagy nap, túl voltunk a próbákon, jött az előadássorozat.

Sportcsarnokokban léptünk fel, teljes teltházzal. Jól helytálltunk,

sikeres fellépések voltak, meg voltak elégedve velünk.

Az egyik alkalommal, amikor vége lett az előadásnak, gondoltam,

letusolok a fürdőben. Imádom a hideg vizet, sokszor meg se nyitom

a meleg csapot, egyrészt, hogy ne érjen csalódás, hogy nincs meleg

víz, másrészt pedig annyira fel tud frissíteni a jéghideg víz, hogy szinte

azonnal kezdenék egy újabb napot a fárasztó után.

Az egyik szólista Demjén Ferenc volt, gyönyörűen énekelt, mindig

is imádtam a hangját, de azt tudjuk, igencsak szereti a vörösbort, itta

is rendesen. „Rózsi” bejött a fürdőbe, kezében egy üveg borral. Látta,

hogy tusolok – szerintem el akart bujdokolni, hogy megigya az üveg

borát –, közelebb jött, én meg lefröcsköltem barátságosan.

– Te hidegben fürdesz?!

– Persze, ezt imádom!

Úgy meglepődött, nem is hitte el:

– Itt, a hidegvíz alatt idd meg ezt az üveg bort! – azzal átnyújtotta

a flaskát.

Gondolta, ez úgysem fog menni!

Megfogtam az üveget, közben a homlokomra csapattam a vizet,

számhoz emeltem, majd üresen visszaadtam neki. Szájtátva nézett,

én meg megszólaltam:

– Ez a huszárvirtus!